text: Landmænd: Det er ikke os, der forurener drikkevandet
  28 november 2013 kl. 06.47
  Landboformand vil se beviser på, at det er landbrugets skyld, man finder rester af sprøjtemidler i vandboringer.
  Landbruget tager nu til genmæle mod de kræfter, der vil have mere regulering og kontrol af landbruget og brugen af sprøjtemidler.
  - Jeg vil gerne se beviser for, at de midler, landbruget bruger i dag, også er dem, man finder rester af i de vandboringer, der er problemer med. Det hører også med til historien, at de rester af sprøjtemidler, som nogle steder findes i drikkevandet, optræder i så bittesmå mængder, at man skal drikke flere tusinde liter vand om dagen, før det skader mennesket, siger formanden for Kolding Herreds Landbrugsforening 
  Thomas Hansen.
  - I øvrigt er det mærkeligt, at man altid forventer at kunne hente 100 procent rent drikkevand ude under landbrugsjorden og ikke i nærheden af byer og industriområder, siger Thomas Hansen.
  